Ntons te Jesus kyukyꞌi kye tukyꞌiꞌl ekyꞌikon junxlaꞌ te aꞌ,
epon tuj tkwentil Jeras.
Yatzun ma qetz te Jesus tuj bark,
jun xjal opon naj tukyꞌiꞌl tzajnaq tuq tajsik anim,
bꞌix te xjal ateqex tuq kyꞌilaꞌj malspirit tuj tanim.
Tetz nnajan tuq tzi kxol kye muqbꞌil anim bꞌix nijunwt tuq nbꞌantik tzan tqet tkꞌaloꞌ ni tukyꞌi kaden.
Kyꞌilaꞌj-el kye tqꞌabꞌ tukyꞌi toq nqet tuq wakuꞌ tukyꞌi kaden tukyꞌi xhapbꞌil oqj per nꞌel tuq tlaquꞌ te kaden bꞌix nꞌel tuq tbꞌuchiꞌ te xhapbꞌil oqj,
bꞌix ikxji kꞌontiꞌl nꞌajtz tuq tiꞌj tzan nijunwt.
Tetz nbꞌet tuq bꞌajqꞌij bꞌix bꞌajaqꞌbꞌil kxol kye muqbꞌil anim bꞌix jaꞌchq twiwitz bꞌix njaw tuq wayun bꞌix nqet tuq tokꞌonsaꞌ tibꞌx tukyꞌi abꞌj.
Ya ma xik teꞌeꞌ ikjaꞌn tuq stzaj te Jesus laqꞌchik,
tetz oxik karedin bꞌix oqet mejlet twitz.
Yaji ojaw sikyꞌin ikxjani:
«¿Tidiꞌ nꞌajoyoꞌ yatz tzani?
Yatz aꞌich Jesus Tkꞌwaꞌal Dios,
te Dios aj mas nim tajwalil kywitz kyaqil.
Oxeꞌl nqaniꞌ yatz twitz Dios tzan kꞌon kyinqet akꞌuluꞌ joder.»
Tetz nyolin tuq ikxji tzan tpaj te Jesus ojetq tuq xik tqꞌumaꞌ ikxjani:
«Yatz malspirit,
pajatz tuj tanim ja xjalni.»
Bꞌix nxik tuq tqaniꞌ tukyꞌi te xjal ikxjani:
«¿Tidiꞌ abꞌi?»
[Yaji kyi te xjal ikxjani:]
«Wetz nbꞌi Bꞌuchꞌuj tzan tpaj kyꞌilaꞌj qbꞌetna.»
Bꞌix te xjal oqet twitz twitz Jesus tzan kꞌon kyex tlajoꞌ tuj aj luwarji.
Ntons komo qaynin tiꞌj te witz tzi ateꞌ tuq kyꞌilaꞌj kuch nkyewaꞌan,
kye malspirit oqet kywitz twitz Jesus ikxjani:
«Qoxik alajoꞌna kxol kye kuchni tzan jqexa tuj kykꞌuꞌj.»
Ntons te Jesus oxik tqꞌumaꞌ tzan kyqex tuj kykꞌuꞌj kye kuch,
bꞌix kye malspirit ejatz tuj tanim te xjal bꞌix eqex tuj kykꞌuꞌj kye kuch.
Bꞌix kye kuch,
qanq kabꞌeꞌ mil (2000) tuq kybꞌet,
bꞌeyxnajji eqex karedin qetl bꞌix komo te aꞌ atok txeꞌ te witz,
dech ebꞌajxik kyaqil tuj te aꞌ bꞌix ebꞌajkamik.
Yaji kye pastoril kuch ebꞌajꞌoqik tzan kxobꞌal,
exwaꞌq qꞌumal tetz tuj amaqꞌ bꞌix jaꞌchq,
tidiꞌ ojetq tuq kyꞌik kyiꞌj.
Yaji kye xjal ebꞌajxwaꞌq eꞌel aj tidiꞌ ojetq tuq kyꞌik.
Ya ma kyepon aj jaꞌ atqet tuq te Jesus,
owok kyen te xjal aj kyꞌilaꞌj tuq malspirit tuj tanim tbꞌay,
tetz witꞌliqet tuq,
atok tqꞌanaq bꞌix kꞌontiꞌlky tuq tidiꞌ ntkꞌuluꞌky.
Yatzun kye xjal ebꞌajxobꞌ.
Kye pastoril kuch oxik kyqꞌumaꞌ kye xjal tidiꞌ tuq ojetq kyꞌik tiꞌj te xjal bꞌix ax tidiꞌ tuq ojetq kyꞌik kyiꞌj kye kuch.
Yaji kye xjal oqet kywitz twitz Jesus tzan tex tuq tzi.
Yaji te Jesus ojax tuj te bark,
bꞌix te xjal nqet tuq twitz twitz tzan txik tuq tukyꞌiꞌl.
Per te Jesus kꞌontiꞌl ostzoqpij tzan txik tukyꞌiꞌl sinoke oxik tqꞌumaꞌ ikxjani:
«Pax ajay bꞌix intxik aqꞌumaꞌ kyukyꞌi kye aj tuj ajay kyaqil aj maꞌtx kyꞌik awiꞌjni bꞌix te Dios ma tzꞌok loꞌet tkꞌuꞌj awiꞌj.»
Yaji,
te xjal owaj tzi bꞌix okyꞌik tuj tkwentil Dekapl bꞌix oxik tqꞌumaꞌ kye xjal aj ojetq tzꞌok kꞌuluꞌ tiꞌj tzan Jesus.
Yatzun kye xjal kyaqil oje kyelabꞌan.